text: Kabeltyve generer togtrafikken
  22 juni 2011 kl. 09.36
  Metaltyve hærger fortsat landsdelen. I nat gik det ud over Banedanmark, der fik stjålet en kilometer kabel af kobber på strækningen mellem Tinglev og Rødekro.
  Tyveriet førte onsdag til mindre forsinkelser på strækningen.
  Kablerne er jordkabler med en tykkelse på ti millimeter. De sikrer jordforbindelsen til el-drevne tog. 
  Kobberprisen er på op til 40 kroner pr. kilo, og en meter af kablet vejer omkring et halvt kilo.
  
  Ekstra vagtmandskab
  Banedanmark forsøger at beskytte anlæggene med vagtmandskab og GPS-systemer. 
  Metaltyve har længe hærget landsdelen. Det går ud over en lang række virksomheder, for eksempel maskinfabrikker.
  Politiet tager jævnligt metaltyve på fersk gerning. Forleden fik politiet fat i en tyv ved Rødekro, der var i gang med at bryde ind i en transformatorstation.
  